SPRÁVA KOMISIE EURÓPSKEMU PARLAMENTU A RADE o spoločnom preskúmaní vykonávania Dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov amerických na účely Programu na sledovanie financovania terorizmu /* COM/2014/0513 final */





SPRÁVA KOMISIE EURÓPSKEMU PARLAMENTU A RADE o spoločnom preskúmaní vykonávania Dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov amerických na účely Programu na sledovanie financovania terorizmu Dohoda medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov na účely Programu na sledovanie financovania terorizmu (ďalej len „TFTP“) nadobudla platnosť 1. augusta 2010[1]. Procedurálne aspekty V článku 13 dohody sa stanovujú pravidelné spoločné preskúmania bezpečnostných opatrení, kontrol a ustanovení o reciprocite, ktoré majú vykonávať skupiny pre preskúmanie z Európskej únie a Spojených štátov amerických, do ktorých sú zaradení zástupcovia Európskej komisie, Ministerstva financií USA a zástupcovia dvoch orgánov pre ochranu údajov z členských štátov EÚ, a môžu v nich byť aj odborníci na bezpečnosť a ochranu údajov a osoby so skúsenosťami z oblasti súdnictva. Prvé spoločné preskúmanie dohody, ktoré sa uskutočnilo v februári 2011[2], sa vzťahovalo na obdobie prvých šiestich mesiacov po nadobudnutí platnosti dohody (od 1. augusta 2010 do 31. januára 2011). Druhé spoločné preskúmanie vykonané v októbri 2012[3] sa vzťahovalo na obdobie nasledujúcich dvadsiatich mesiacov (od 1. februára 2011 do 30. septembra 2012). Dňa 27. novembra 2013 Komisia prijala oznámenie o spoločnej správe Komisie a Ministerstva financií Spojených štátov o hodnote údajov poskytnutých v rámci Programu na sledovanie financovania terorizmu (TFTP) podľa článku 6 ods. 6 dohody[4]. Toto tretie spoločné preskúmanie sa vzťahuje na obdobie sedemnástich mesiacov (od 1. októbra 2012 do 28. februára 2014). V súlade s článkom 13 ods. 3 Európsku úniu na účely preskúmania zastupovala Európska komisia a Spojené štáty zastupovalo Ministerstvo financií USA. Skupinu pre preskúmanie z EÚ viedol vyšší úradník Komisie a tvorili ju dovedna traja členovia útvarov Komisie a zástupcovia dvoch orgánov pre ochranu údajov, z ktorých jeden bol zároveň odborníkom tejto skupiny pre oblasť súdnictva. Pokiaľ ide o časový harmonogram, tretie spoločné preskúmanie prebehlo v dvoch hlavných fázach: dňa 1. apríla 2014 v priestoroch Europolu v Haagu a v dňoch 8. a 9. apríla 2014 na Ministerstve financií USA vo Washingtone (ďalej len „ministerstvo financií“). Táto správa je založená na informáciách obsiahnutých v písomných odpovediach, ktoré ministerstvo financií poskytlo v dotazníku EÚ zaslanom pred preskúmaním, na informáciách získaných v rozhovoroch s pracovníkmi ministerstva financií, ako aj na informáciách obsiahnutých v iných verejne dostupných dokumentoch tohto ministerstva. Okrem toho boli použité informácie, ktoré počas preskúmania poskytli zamestnanci Europolu, a do úvahy sa vzala aj inšpekčná správa spoločného dozorného orgánu Europolu z marca 2013. Komisia sa s cieľom doplniť informácie, ktoré mala k dispozícii, stretla aj s určeným poskytovateľom a získala od neho informácie. Odporúčania a záver TFTP je aj naďalej dôležitým nástrojom na poskytovanie včasných, presných a spoľahlivých informácií o činnostiach, pri ktorých existuje podozrenie na plánovanie a financovanie teroristických činov. Pomáha identifikovať a sledovať teroristov a ich podporné siete na celom svete. Komisia víta zvýšenie transparentnosti orgánov USA pri výmene informácií, čo poukazuje na hodnotu TFTP pre medzinárodné úsilie zamerané na boj proti terorizmu. Podrobné informácie o tom, ako sa údaje poskytnuté v rámci TFTP môžu používať a ako sa používajú, ako aj rozličné takéto konkrétne prípady uvedené v spoločnej správe o hodnote údajov a v rámci tohto preskúmania predstavujú značný pokrok pri ďalšom vysvetľovaní fungovania a pridanej hodnoty TFTP. Na základe informácií a vysvetlení, ktoré poskytlo ministerstvo financií, Europol, určený poskytovateľ a nezávislí kontrolóri, a na základe overenia príslušných dokumentov a reprezentatívnej vzorky vyhľadávaní z údajov poskytnutých v rámci TFTP je Komisia presvedčená, že dohoda a jej bezpečnostné opatrenia a kontroly sa riadne vykonávajú a ministerstvo financií zohľadnilo zistenia druhého spoločného preskúmania. Europol plní svoje úlohy týkajúce sa overovania plne v súlade s článkom 4 na základe podrobných a pravidelne aktualizovaných podporných dokumentov, ktoré dostáva od ministerstva financií. Mechanizmus dohľadu funguje hladko a účinne zabezpečuje, aby spracovanie údajov bolo v súlade s podmienkami stanovenými v článku 5. Všetky neextrahované údaje sa v polročných intervaloch vymazávajú s cieľom zabezpečiť, aby sa všetky neextrahované údaje vymazali najneskôr do piatich rokov od ich prijatia. Pravidelné hodnotenie extrahovaných údajov zo strany ministerstva financií zahŕňa posúdenie lehôt archivovania údajov. Príslušné informácie o postupe na opravu údajov boli pridané na webovú stránku ministerstva financií. Komisia navrhuje, aby členské štáty zvážili poskytovanie pravidelnej spätnej väzby o údajoch TFTP získaných od ministerstva financií, čo by mohlo ďalej zvýšiť kvalitu a množstvo informácií vymieňaných podľa článkov 9 a 10. Komisia vyzýva Europol, aby pokračoval vo svojom úsilí aktívne zvyšovať povedomie o TFTP a aby podporoval členské štáty, ktoré ho žiadajú o rady a skúsenosti pri vypracúvaní žiadostí podľa článku 10. Je dôležité, aby Europol aj naďalej plnil svoju úlohu spojenú s overovaním podľa článku 4 tak dôkladne a nezávisle ako v súčasnosti. Komisia bude pokračovať v rokovaniach o výklade článku 15, ktorý sa týka práva prístupu, a to s ohľadom na konkrétne odpovede, ktoré ministerstvo financií poskytne v budúcnosti. Komisia napokon odporúča, aby ministerstvo financií naďalej posudzovalo nevyhnutnosť extrahovaných údajov v zmysle článku 6 ods. 7 dohody. V súvislosti s preskúmaním ministerstvo financií písomne potvrdilo platnosť záruk poskytnutých počas konzultácií v roku 2013. Uviedlo, že od nadobudnutia platnosti dohody o TFTP v auguste 2010 vláda Spojených štátov – vrátane všetkých ministerstiev a agentúr – nezhromažďovala žiadne finančné platobné správy od určeného poskytovateľa v Európskej únii okrem tých, ktoré sú povolené v rámci dohody TFTP. Ministerstvo financií ďalej uviedlo, že počas tohto obdobia vláda USA nevydala žiadne príkazy určenému poskytovateľovi v EÚ ani určenému poskytovateľovi v Spojených štátoch, v ktorých by požadovala predloženie údajov uchovávaných v EÚ okrem prípadov, kedy to povoľuje článok 4 dohody o TFTP. Ministerstvo financií takisto potvrdilo, že Spojené štáty plne dodržiavali a majú v úmysle aj naďalej plne dodržiavať všetky svoje záväzky podľa dohody TFTP. Pravidelné preskúmanie dohody je nevyhnutné na zabezpečenie jej riadneho vykonávania, na budovanie vzťahu medzi zmluvnými stranami založeného na dôvere a na uistenie zainteresovaných strán o užitočnosti nástroja TFTP. Komisia a ministerstvo financií sa dohodli, že ďalšie spoločné preskúmanie podľa článku 13 dohody vykonajú v druhom polroku 2015. Fungovanie dohody, postup spoločného preskúmania, ako aj jeho výsledky a odporúčania sú podrobne opísané v pracovnom dokumente útvarov Komisie, ktorý je pripojený k tejto správe. [1] Ú. v. EÚ L 195, 27.7.2010, s. 5. [2] SEK(2011) 438 v konečnom znení. [3] SWD(2012) 454 final. [4] COM(2013) 843 final zo 27.11.2013.